Diari Oficial de la Generalitat Valenciana


Sumari del DOGV 3170, del 27-01-1998 (1998/205)

Informació pública de l'acord sobre tractament automatitzat de dades personals.
-------------------------------------------------------------------------------

### Dades del document

Número de DOGV
:   3170

Data del DOGV
:   27-01-1998

Secció del DOGV
:   I. DISPOSICIONS GENERALS

Número del document
:   1998/205


Organisme emissor
:   Ajuntament d'Enguera

Tipus de document
:   Anunci

Informació pública de l'acord sobre tractament automatitzat de dades personals. [1998/M205]
  
Acord adoptat pel Ple de l'Ajuntament, en sessió de 17 de desembre de 1997, sobre tractament automatitzat de dades personals.
  
Vist el que disposa la Llei Orgànica 5/1992, de 29 d'octubre, de Regulació del Tractament Automatitzat de Dades de Caràcter Personal, i les normes reglamentàries que la despleguen (Estatut de l'Agència de Protecció de Dades, aprovat pel Reial Decret 1.332/1994, de 20 de juny), que desenvolupa determinats aspectes de la Llei 5/1992 abans esmentada i la resolució de la Direcció de l'Agència de Protecció de Dades de 26 de juny de 1994, que aprova models normalitzats per a la inscripció en el Registre General de Protecció de Dades.
  
Vist el que disposa la disposició addicional segona de l'esmentada Llei 5/1992, que va concedir a les administracions públiques responsables de fitxers automatitzats ja existents el termini d'un any per a adoptar la corresponent disposició de regulació d'aquests.
  
Vista l'ampliació que del termini es va fer, per sis mesos, fins al 31 de juliol de 1994, pel Reial Decret Llei 20/1993, de 22 de desembre.
  
El proponent opina que la Comissió Informativa General ha de dictaminar favorablement els següents acords:
  
Primer
  
Els fitxers automatitzats de l'Ajuntament d'Enguera en els quals es contenen i processen dades de caràcter personal són els següents:
  
1. Padró d'habitants.
  
2. Base de dades fiscals.
  
3. Comptabilitat.
  
4. Personal.
  
5. Registre.
  
6. Allistament.
  
7. Gestió de policia.
  
Segon
  
Els set fitxers automatitzats descrits en l'apartat primer es notificaran a l'Agència de Protecció de Dades en el format de disquet especialment establit a l'efecte.
  
Tercer
  
Els fitxers automatitzats de què es tracta serveixen per a les finalitats i usos que seguidament i per a cadascun d'aquests s'expressen:
  
1. Padró d'habitants. Relació de residents i transeünts del terme municipal, amb el caràcter i la naturalesa que li assigna la vigent Llei 7/1985, de 2 d'abril, Reguladora de les Bases de Règim Local, i disposicions especials que la despleguen en aquesta matèria.
  
2. Base de dades fiscals. Gestió de tipus tributari i de recaptació d'impostos, taxes, preus públics i contribucions especials.
  
3. Comptabilitat. Gestió de tipus comptable i pressupostària de l'Ajuntament.
  
4. Personal. Gestió de caràcter salarial en relació a la totalitat del personal de la corporació.
  
5. Registre. Constància de l'entrada i eixida de documents de la corporació, així com dels aspectes procedimentals a què donen lloc els documents esmentats dins de la corporació.
  
6. Allistament. Gestió de l'allistament a efectes de prestació del servei militar.
  
7. Gestió de policia. Gestió de multes imposades des de la prestació de l'esmentat servei, atestats i altres dades necessàries per a possibilitar la gestió de la Policia Local.
  
Quart
  
En aquests fitxers es contenen dades de caràcter personal de les persones que per a cadascun d'aquests s'especifica:
  
1. Padró d'habitants. Els qui tinguen la condició de residents o transeünts al terme municipal d'Enguera.
  
2. Base de dades fiscals. Els subjectes passius dels distints impostos, taxes i/o contribucions especials així com els obligats al pagament dels diferents preus públics.
  
3. Comptabilitat. Deutors i creditors de l'Ajuntament.
  
4. Personal. Col·lectius de funcionaris i laborals al servei de l'Ajuntament.
  
5. Persones físiques i/o jurídiques que es relacionen per escrit amb l'Ajuntament; d'aquesta relació, per manament legal, es deixa constància en el Registre.
  
6. Allistament. Les persones físiques en edat militar.
  
7. Gestió de policia. Persones denunciades i/o sancionades per temes relatius a seguretat viària, normativa urbanística, etc. i dades genèriques de col·lectius del municipi de forma que permeten exercir la tasca de policia genèrica sobre les accions i/o missions d'aquests.
  
Cinqué
  
Les dades de caràcter personal que es contenen en els fitxers automatitzats indicats es recolliran després de l'expressa, precisa i inequívoca informació a l'afectat que el fitxer automatitzat existeix, de l'obligatorietat o no de respondre a les preguntes que la recollida de dades formula, de les conseqüències que es deriven de la negativa a subministrar-los. De igual forma, es comunicarà la identitat del responsable del fitxer a efectes de poder exercir, si escau, els drets d'accés, rectificació i cancel·lació disposats en la Llei Orgànica 5/1992 abans esmentada.
  
Sisé
  
Els fitxers automatitzats que es regulen s'estructuraran sobre la base de registrar-hi les dades que a continuació i per a cadascun d'aquests es detallen, relatives a les persones de les qui s'obtenen:
  
1. Padró d'habitants: document nacional d'identitat, número d'identificació fiscal, nom i cognoms, data i lloc de naixement, sexe, nacionalitat, persones amb qui conviu, dades d'aquestes persones, condició de resident/transeünt, estudis.
  
2. Base de dades fiscals: document nacional d'identitat, número d'identificació fiscal, nom i cognoms, domicili fiscal, telèfon, propietats objecte fiscal, activitats objecte fiscal, comptes bancaris de càrrec de deutes, béns o serveis rebuts objecte d'obligacions fiscals o generadores de preus públics, aprofitaments especials objecte d'obligacions fiscals o generadores de preus públics.
  
3. Comptabilitat: document nacional d'identitat, número d'identificació fiscal, nom i cognoms, domicili fiscal, telèfon, titularitat comptes corrents, estat deutes tributaris, ingressos registrats de tercers, pendents d'ingrés registrats de tercers, pagaments efectuats a tercers, obligacions amb tercers.
  
4. Personal: document nacional d'identitat, número d'identificació fiscal, nom i cognoms, domicili, telèfon, número de registre personal, número d'afiliació Seguretat Social, dades familiars (estat civil, fills), salari detallat, compte bancari de pagament salaris.
  
5. Registre: nom i cognoms, domicili, referència assumpte.
  
6. Allistament: document nacional d'identitat, número d'identificació fiscal, nom i cognoms, telèfon, direcció, data i lloc de naixement, dades de família, característiques físiques o antropomètriques, nacionalitat, estudis, professió o ocupació.
  
7. Gestió de policia: document nacional d'identitat, número d'identificació fiscal, nom i cognoms, telèfon, direcció, data i lloc de naixement, dades de família, atestats de fets, altres dades, esbrinaments relacionats amb fets propis de la gestió que es realitza.
  
Seté
  
S'estableixen a més aquelles informacions derivades d'una norma legal, i/o en conseqüència, les sol·licitades judicialment, en relació als fitxers automatitzats de raó, i la cessió de les dades següents:
  
1. Padró d'habitants: a l'Institut Nacional d'Estadística i/o a l'Institut Valencià d'Estadística, centres de càlcul per a potencials processos, centre de salut, col·legi públic.
  
2. Base de dades fiscals: bancs i caixes d'estalvi per a domiciliació i cobraments, Diputació Provincial de València, Gestió Recaptació.
  
3. Comptabilitat: Ministeri d'Economia i Hisenda, Tribunal de Comptes, caixes d'estalvi i bancs (deutors/creditors) parcialment quan escau, Sindicatura de Comptes.
  
4. Personal: bancs i caixes d'estalvi (nòmines), Tresoreria de la Seguretat Social (cotitzacions i prestacions), Institut Nacional d'Ocupació, si se sol·licita.
  
5. Registre: cap.
  
6. Allistament: al centre de reclutament pertinent.
  
7. Gestió de policia: cap.
  
Vuité
  
Les dades indicades es conservaran d'acord amb els següents criteris:
  
Fitxers de comptabilitat i registre: indefinidament.
  
Fitxers de personal, allistament, padró d'habitants i base de dades fiscals: durant el temps en què els afectats conserven la condició que fa necessària la seua inclusió.
  
Fitxer de gestió de policia: durant el temps en què els afectats conserven la condició que fa necessària la seua inclusió.
  
Nové
  
Els fitxers automatitzats objecte de regulació (en número set) sols seran utilitzats per a les finalitats indicades i per personal degudament autoritzat.
  
Deu
  
La responsabilitat sobre els fitxers automatitzats correspon a l'alcalde, titular de les competències d'administració i govern de l'Ajuntament, sense perjudici de la responsabilitat directa dels diferents gestors de tots i cadascun dels fitxers objecte de la present regulació. Els drets d'accés, rectificació i cancel·lació, si escau, s'exerciran davant l'alcalde o òrgan que el substituïsca.
  
Onze
  
S'obrirà expedient amb el número que corresponga de l'any en curs, i a aquest expedient s'incorporarà còpia del present acord i, en suport de paper, còpia de la notificació feta a l'Agència de Protecció de Dades dels fitxers automatitzats, i es deixarà, així mateix, nota dels tràmits i incidències que es produïsquen amb posterioritat.
  
Dotze
  
Aquest acord entrarà en vigor el mateix dia de la seua publicació en el Butlletí Oficial de la Província.
  
La qual cosa es fa pública en compliment del que disposa l'article 18 de la Llei 5/1992, de 29 d'octubre.